钦定古今图书集成/明伦汇编/宫闱典/第093卷 > 周陈国大长公主 下嫁李玮
## 钦定古今图书集成/明伦汇编/宫闱典/第093卷 > 周陈国大长公主 下嫁李玮

按《宋史公主列传》：“仁宗十三女周陈国大长公主，帝
长女也。宝元二年，封福康，嘉祐二年，进封兖国。主幼
警慧，性纯孝。帝尝不豫，主侍左右，徒跣龥天，乞以身
代。帝隆爱之。帝念章懿太后不及享天下养，故择其
兄子李玮使尚主。玮朴陋，与主积不相能，主中夜扣
皇城门入诉，玮皇惧自劾。谏官王陶论宫门夜开，乞”
绳治护卫御史又共论主第内臣多不谨，帝为黜都
监梁怀一辈十馀人。后数年不复协，诏出玮于外，主
降封沂，屏居内廷。久之，复召玮，使为驸马都尉如初。
英宗立，进越国长公主。神宗治平四年，进楚国大长
公主。熙宁三年薨，年三十三。以玮奉主无状，贬陈州。
辅臣议谥，帝以主事仁祖孝，命曰“庄孝，追封秦国。徽
宗加周、陈国。政和改封庄孝明懿大长帝姬。按《李
玮传》：玮用和子选尚兖国公主，积官濮州团练使。以
朴陋与主不协，所生母又忤主意，主入诉禁中，玮皇
恐自劾，坐罚金。后数年，终不协，主还宫，玮自安州观
察使降建州，落驸马都尉知卫州。未几，主徙封岐国，
复玮都尉。主薨，以奉主无状，贬郴州团练使、陈州安
置。遇赦还京师，至建武军节度使、检校太师，卒。哲宗
临奠哭之，赠太师、中书令。